ທ່ານ ໄບ​ເດັນ ຫວັງ​ວ່າ ລັດ​ຄາ​ໂຣ​ໄລ​ນາ​ໃຕ້ ​ຈະ​ຊ່ວຍ​ຮັກ​ສາ ​ອະ​ນາ​ຄົດທາງ​ການ​ເມືອງ​ຂອງ​ທ່ານໄວ້
ທ່ານ​ໄບ​ເດັນ​ ໄດ້​ຮັບ​ຄະ​ແນນ​ສຽງ​ເປັນ​ທີ 4 ຢູ່​ລັດ​ໄອ​ໂອ​ວາ ທີ 5 ຢູ່​ລັດ​ນິວ​ແຮມ​ເຊີ ແລະ​ມີ​ຄະ​ແນນ​ສຽງ​ຫ່າງໆ​ເປັນ​ທີ​ 2 ຢູ່​ລັດ​ເນ​ວາ​ດາ​ ໃນມື້​ວັນ​ເສົາ​ແລ້ວນີ້.
ໃນການລົງສະໝັກແຂ່ງຂັນເທື່ອທີສາມ ເອົາຕຳແໜ່ງປະທານາທິບໍດີສະຫະລັດນັ້ນ ທ່ານໂຈ ໄບເດັນ ອະດີດຮອງປະທານາທິບໍດີສະຫະລັດ ກຳລັງຕໍ່ສູ້ເພື່ອໃຫ້ຊີວິດທາງການເມືອງຂອງທ່ານຢູ່ລອດ ແຕ່ຮ່ອງຮອຍຕ່າງໆທີ່ສະແດງໃຫ້ເຫັນວ່າ ທ່ານອາດຈະເປັນຜູ້ໄດ້ຮັບໄຊຊະນະ ການເລືອກຕັ້ງຂັ້ນຕົ້ນຜູ້ສະໝັກປະທານາທິບໍດີຂອງພັກເດໂມແຄຣັດທີ່ລັດຄາໂຣໄລນາໃຕ້ແມ່ນເປີດໂອກາດໃຫ້ທ່ານໃນການແຂ່ງຂັນເພື່ອໃຫ້ໄດ້ຮັບການແຕ່ງຕັ້ງທີ່ໃຊ້ເວລາຍາວນານຂອງພັກ ທີ່ຈະຕິດຕາມມາໃນເດືອນມີນາ ທ່ານໄບເດັນໄດ້ປະກາດຢ່າງມີຄວາມເຊື່ອໝັ້ນ ຢູ່ທີ່ການໂຕ້ວາທີຂອງຜູ້ສະໝັກປະທານາທິບໍດີພັກເດໂມແຄຣັດໃນຄືນວັນອັງຄານຜ່ານມານີ້ວ່າ ທ່ານຈະເປັນຜູ້ໄດ້ຮັບໄຊຊະນະ ໃນລັດພາກໃຕ້ດັ່ງກ່າວ ແລະການຢັ່ງຫາງສຽງຈຳນວນນຶ່ງໃຫ້ການສະໜັບສະໜຸນ ຕໍ່ການກ່າວອ້າງຂອງທ່ານໄບເດັນ ເວັບໄຊການຢັ່ງຫາງ ສຽງ fivethirtyeight com ສະແດງໃຫ້ເຫັນວ່າ ທ່ານໄບເດັນໄດ້ຮັບຄະແນນສຽງປະມານ 30 ເປີເຊັນຂອງຜູ້ປ່ອນບັດ ຕິດຕາມໂດຍຜູ້ມີຄະແນນສຽງນຳໜ້າໃນທົ່ວປະເທດ ທ່ານເບີນີ ແຊນເດີຣ໌ສ ທີ່ໄດ້ຮັບ 23 ເປີເຊັນ ແລະມະຫາເສດຖີ ທ່ານ ທອມ ສເຕເຢີ ທີ່ໄດ້ຮັບຄະແນນເປັນທີ 3 ດ້ວຍ 13 ເປີເຊັນ ທ່ານໄບເດັນ ພ້ອມດ້ວຍຜູ້ມີສິດປ່ອນບັດຊາວອາເມຣິກັນເຊື້ອສາຍອາຟຣິກາທີ່ ໃຫ້ການສະໜັບສະໜຸນມາເປັນເວລາດົນນານນັ້ນ ຫວັງວ່າຈະໄດ້ຮັບໄຊຊະນະຢູ່ໃນລັດ ທີ່ຊາວຜິວດຳປະກອບເປັນຫຼາຍກວ່າເຄິ່ງນຶ່ງຂອງຜູ້ມີສິດປ່ອນບັດຂອງພັກເດໂມແຄຣັດ ທ່ານໄດ້ກ່າວເຖິງປະສົບພະການໃນຖານະຮອງປະທານາທິບໍດີເປັນເວລາ 8 ປີ່ ພາຍໃຕ້ປະທານາທິບໍດີຄົນຜິວດຳຂອງປະເທດພຽງຄົນດຽວເທົ່ານັ້ນ ທ່ານບາຣັກ ໂອບາມາ ໃນວັນພຸດວານນີ້ ສະມາຊິກສະພາ ທີ່ສຳຄັນ ຄົນນຶ່ງຈາກລັດດັ່ງກ່າວ ສະມາຊິກສະພາຕ່ຳ ເຈມສ໌ ໄຄລເບີນ ກໍໄດ້ປະກາດໃຫ້ການສະໜັບສະໜຸນຕໍ່ທ່ານໄບເດັນ ທ່ານໄຄລເບີນ ກ່າວວ່າ “ຂ້າພະເຈົ້າໄດ້ກ່າວຖະແຫຼງຕໍ່ສື່ມວນຊົນ ຂ້າພະເຈົ້າໄດ້ຮູ້ຈັກມາເປັນເວລາດົນນານ ຕໍ່ຜູ້ທີ່ຂ້າພະເຈົ້າຈະປ່ອນບັດໃຫ້ ແຕ່ຂ້າພະເຈົ້າຢາກໃຫ້ປະຊາຊົນຮູ້ວ່າ ຂ້າພະເຈົ້າຈະປ່ອນບັດເອົາທ່ານໄບເດັນ ລັດຄາໂຣໄລນາໃຕ້ ຄວນປ່ອນບັດເອົາທ່ານໄບເດັນ ” ທ່ານໄບເດັນ ຄັ້ງນຶ່ງ ເຄີຍເປັນຜູ້ທີ່ໄດ້ຮັບຄະແນນສຽງນຳໜາ ໃນການຢັ່ງຫາງສຽງຜູ້ມີສິດປ່ອນບັດພັກເດໂມແຄຣັດ ໃນຖານະຜູ້ສະໝັກທີ່ມີໂອກາດຫຼາຍທີ່ສຸດທີ່ຈະເອົາຊະນະປະທານາທິບໍດີ ດໍໂນລ ທຣຳ ແຕ່ໃນເວລານີ້ ທ່ານແຊນເດີຣ໌ສສະມາຊິກສະພາສູງຈາກລັດເວີມັອນ ໃນພາກຕາເວັນອອກສຽງເໜືອຂອງສະຫະລັດ ແລະປະກາດຕົນເອງວ່າເປັນນັກສັງຄົມນິຍົມປະຊາທິປະໄຕນັ້ນ ໄດ້ຜັກດັນໃຫ້ທ່ານໄບເດັນລົງມາເປັນທີ 2 ໃນການຢັ່ງຫາງສຽງທົ່ວປະເທດ ຫລັງຈາກໄດ້ ຊະນະການປ່ອນບັດລົງຄະແນນສຽງຂອງປະຊາຊົນໃນການແຂ່ງຂັນເພື່ອຖືກສະເໜີຊື່ຂອງພັກ ຢູ່ໃນ 3 ລັດທຳອິດໃນເດືອນນີ້ ໃນຂະນະດຽວກັນ ທ່ານໄບເດັນໄດ້ຮັບຄະແນນສຽງເປັນທີ 4 ຢູ່ລັດໄອໂອວາ ທີ 5 ຢູ່ລັດນິວແຮມເຊີ ແລະມີຄະແນນສຽງຫ່າງໆເປັນທີ 2 ຢູ່ລັດເນວາດາໃນມື້ວັນເສົາແລ້ວນີ້